Qiao Xiaoguang

Qiao Xiaoguang (kinesisk: 乔晓光, pinyin: Qiáo Xiǎoguāng; født 1957 i Xingtai i Kina) er en kinesisk forsker og billedkunstner, bosatt i Beijing. Han forsker på – og dokumenterer – tradisjonell papirklipping, og  utvikler sin egen kunst med utgangspunkt i kinesisk folkekunst. Hans primære teknikker er psaligrafi og tusjmaleri, men han arbeider også med oljemaleri og papirfletting.
Han er professor ved China Central Academy of Fine Arts (CAFA) i Beijing, og direktør ved forskningssenteret for immateriell kulturarv samme sted.
Han underviser i psaligrafi, men hans primære fagområde er gamle trossystemer, ofte uttrykt i papirklipp. Den tradisjonelle kinesiske papirklippekunsten, jianzhi, er i ferd med å dø ut, og Qiao har brukt mye tid på å besøke etniske minoriteter under kinesisk nyttår, som er tiden for papirklipping, for å lære mer om symbolene som brukes og historiene som fortelles gjennom de ulike regionenes papirklipp. Sammen med sine masterstudenter har han besøkt 28 av de 56 etniske minoritetene.Qiao var aktiv i prosessen med å få jianzhi inn på UNESCOs liste over immateriell kulturarv. I 2009 ble den kinesiske papirklippekunsten tatt inn på listen.
Han er medlem av kunstutdanningskomiteen i det kinesiske utdanningsdepartementet og av selskapet for studier av folkekunst og -litteratur. Han er også utenlandsk medlem av Kalevalaforeningen i Finland.Han har sin kunstutdannelse fra Kina. I 1982 ble han bachelor of Arts ved Hebei Normal University, og i 1990 fikk han sin mastergrad ved CAFA.


== Ulike kunstarter ==
Utenfor Kina er Qiao mest kjent for sine store psaligrafiske verk, men han arbeider også med oljemaleri, tusjmaleri og papirfletting.

OljemalerierQiaos bachelorgrad fra Hebei Normal University i 1982, var innen kinesisk malerkunst. I 1985 etablerte han og noen kunstnervenner «Miyang Studio» i Hebei-provinsen. De ønsket å utforske de spesielle trekkene i tradisjonell, kinesisk folkekunst, og utvikle sin egen kunst med den samme primitive livskraften. Qiaos maleri «Maisåker» fra 1985 illustrerer denne kunstneriske målsettingen.  Maleriet viser en kinesisk landsbygd, det er fylt av en gyllen maisåker, trær, mennesker og dyr og forvridde hus, malt i en naivistisk stil. Qiao har brukt en form for perspektiv som er vanlig i mange malerier innenfor kinesisk folkekunst: lineært ettpunkts perspektiv kombinert med fugleperspektiv, med store deler av bildet gjengitt ganske flatt. Forfatteren og kunstkritikeren Yan Zhou skriver at det er som om samhørigheten mellom mennesket og naturen, den høyeste åndelige sfære i tradisjonell kinesisk filosofi, er blitt realisert i dette primitive landskapet.Qiao har også senere arbeidet med oljemalerier, og har hatt utstillinger av disse flere ganger.

PsaligrafiEtter studiene i 1982, ble han sendt for å arbeide i Hengshui i Hebei-provinsen. Dette var like ved Wuqiang, der de klippet tradisjonelle nyttårsdekorasjoner. Qiao sier at dette åpnet veien til papirklipping for ham.Qiaos egen papirkunst er ikke innenfor jianzhi-tradisjonen. Han definerer sin egen kunst som moderne papirklipp.I sine klipp kombinerer han motiver fra samtidskultur med motiver som har utgangspunkt i kinesisk folkekunst og lokal folketro. Gjennom århundrene har disse motivene, som geiter, fugler, hjortedyr, sommerfugler, lamper og blomster, blitt symboler som inneholder mening langt utover det å gjengi gjenstandene.
PapirflettingDette er også et gammelt kinesisk kunsthåndverk. Qiao klipper ujevne remser av papir, og fletter dem over og under hverandre for hånd. Papirremsene er som regel i ulike farger. I enkelte tilfeller limer han papirbiter oppå det flettede arbeidet, så det ferdige bildet fremstår som en blanding av fletting og collage.

TusjmaleriNoen av Qiaos tusjmalerier er nonfigurative, i andre inngår fugler, geiter og dyr og andre objekter nærmest som symboler, på samme måte som han ofte bruker dem i papirklippene. Til tusjmaleriene bruker han vanligvis trelags rispapir og tusj laget på tradisjonell måte med sot som utgangspunkt. I tillegg bruker han noe mineralsk og biologisk fargestoff.


== Utstillinger (utvalg) ==
Separatutstillinger1994 Oljemalerier, CAFA Gallery, Beijing
1995 Moderne papirklipp, Taipei Document Museum, Taiwan
1996 Oljemalerier og kinesisk tusjmaleri, the International Art Hall, Paris
1996 Moderne papirklipp, Paris Chinatown
1999 Tusjmalerier, Century Gallery, Beijing
1999 Moderne papirklipp, Century Gallery, Beijing
2000 Oljemalerier og tusjmalerier, Xinzhu, Taipei
2001 Man and light, oljemalerier, Taipei International Art Expo
2001 Holly Bird, spesialutstilling av Qiaos arbeider, Shanghai Art Expo
2001 Forever flying, en integrert utstilling av Qiaos arbeider, Geduo Gallery, Suzhou
2001 My sun, tusjmalerier og papirklipp, Century Hanmo Gallery, Beijing
2004 Auspicious Space – a City of Nine Palaces, moderne papirklippinstallasjon, Suzhou
2004 Space, papirklippinstallasjon, Shanghai Spring Salon
2004 Moderne papirklipp- og maleriutstilling, Dalian Gallery, Helsingfors, Finland
2008 Chinese Kalevala, papirklipp, Kuhmo, Finland.
2010 Flowers of life, papirklipp, Onemoon Gallery, Beijing
2013 Contrasting worlds – The Ink Art of Qiao Xiaoguang, the Can Art Center, Beijing


== Gruppeutstillinger (utvalg) ==
1993 Cafa Oil Painting Exhibition in Russia
1993 China Painting-Art Biennial and Oil Painting Exhibition
1994 The 8th National Art Exhibition
2006 Contemporary Chinese Art Situation of Difference. Can Art Center, Beijing
2011 Qiao Xiaoguang and Ryohei Tanaka 2 Men Papercut Exhibition, Cullom Gallery Seattle
2011 Papercut Exhibition in Art Museum of Indiana University, Bloomington
2013 New Abstract, 2013 Exhibition, Phoenix Art Palace, Wuxi


== Innkjøp (utvalg) ==
Museum of Central Academy of Fine Art China
Kansas Moby Dick Museum, USA
Kalevala Association, Finland
Museum of Appenzell Hall Foundation, Switzerland
Henrik Ibsen Theatre, Norway


== Kulturutveksling ==
Qiao har hatt flere store prosjekter utenfor Kina. 

Jakten på NoraI 2006 satte Teater Ibsen opp danseforestillingen Jakten på Nora (Finding Nora). Stykket hadde première i Haidian-teatret i Beijing i desember 2006. Både norske og kinesiske utøvere deltok i forestillingen. Qiao utformet kulissene, basert på papirklipp. Under utformingen av disse klippene, var han sterkt påvirket av den kinesiske folkekunstneren Qi Xiumei, en kvinne som laget tradisjonelle papirklipp. Hennes bruk av dyr, mennesker og buede former ga klippene en ro, repetisjon og komposisjon som inspirerte Qiao til utforming av sine scenografiske klipp.
A doll's houseFire år etter Jakten på Nora, i oktober 2010, ble Et dukkehjem satt opp på Capital Theatre i Beijing. Også dette var et norsk/kinesisk samarbeid. Norske Kathrine Tolo hadde ansvar for kulissene. Qiao bidro også denne gangen med papirklipp.
Paper dialoguesWe are quite different in our style; he has a very masculine expression whereas my papercuts are much more effeminate and ornamented. He has been a great inspiration to me, not least because he has taken the Chinese tradition of papercutting to a completely new place. He is truly a great artist and I respect him deeply.

Rundt 2010 startet et kunstnerisk samarbeid, en dialog: Paper dialogues, mellom Qiao og den dansk-norske papirkunstneren Karen Bit Vejle. De to kunstnerne har svært ulik uttrykksform, men arbeidet frem mot en felles utstilling, der begge viser sine unike papirklipp i store formater. Et hovedtema i verkene de skapte, var dragen i kinesisk og norsk kultur og ornamentikk. Utstillingen ble først vist i Beijing høsten 2014, deretter i Shanghai samme høst. Våren 2015 kom den til Norge, først til Vigelandsmuseet i Oslo, deretter til Nordenfjeldske Kunstindustrimuseum senere på året. I oktober 2016 ble utstillingen vist i Saint Helier på Jersey.
A mosaic of a different kind – looking at Appenzellerland from the inside and the outsideAppenzell ble en del av Sveits i 1513. I 2013 ble det holdt en utstilling i galleriet Haus Appenzell, for å markere 500-årsjubileet. Utstillingen besto av verk av kunstnere fra Appenzell og Kina, som viste ulike perspektiver på regionens historie og legender, sett innenfra og utenfra. Professor Qiao var en av de seks kinesiske papirkunstnerne som var invitert til å stille ut.
City windowsI 2014 laget han en utsmykning ved O'Hare internasjonale lufthavn i Chicago. Verket heter City windows. Det viser landemerker fra Chicago og Beijing, og skal symbolisere «det dype vennskapet og kulturelle og kommersielle forbindelser mellom Chicago og Kina» 
15 store vinduer er dekket av en fotografisk gjengivelse av hans psaligrafiske verk. Qiao klippet originalene i 40% av størrelsene de skulle ha. De ble deretter forstørret og trykket på gjennomsiktig selvklebende vinyl som ble limt på vinduene.
Originalene, klippet i svart papp, var utstilt i Field museum i Chicago fra februar 2015 til januar 2017.


== Referanser ==


== Litteratur ==
Leaming, Jan (6. august 2010). «Dialogue between Professor Qiao Xiaoguang and Jan Leaming» (engelsk). Artron.Net. 
Studioj9 (design) City windows : O'Hare International Airport, Chicago IL (inneholder Qiaos CV)
Vitali, Marc; Qiu, Linda (6. april 2015). «Art of Papercutting Opens Window into China and Chicago» (engelsk). WWTW. 
Wang, Sue (13. oktober 2013). «Contrasting Worlds – The Ink Art of Qiao Xiaoguang on Display in Beijing 798 Art Zone» (engelsk). CAFA. Arkivert fra originalen 26. oktober 2016. Besøkt 26. oktober 2016. 
Yu Xinyan (22. juli 2010). «Final cut». Global Times (engelsk). Arkivert fra originalen 15. november 2016. Besøkt 14. november 2016. 
Qiao Xiaoguang (2010). 空花.剪紙研究與創作 = Flower of nothingness. The study and creation of paper-cutting. Shandong Fine Arts Publishing House. ISBN 9787533028176.  [gjennomillustrert, i hovedsak med Qiaos kunst; også noe tradisjonell papirkunst]
Qiao Xiaoguang (2008). 本土精神 : 从玉米地到扶桑树 = A native spirit: from corn field to fusang tree (kinesisk). Nanchang :: Jiangxi mei shu chu ban she. ISBN 9787807494959.  [gjennomillustrert med bilder av Qiaos kunst, i ulike teknikker]


== Eksterne lenker ==
Offisielt nettsted for Paper dialogues
Offisielt nettsted for onemoon gallery
Bacil, C.N. «City Windows at Field Museum».  Stillbilder. Presentasjon av originalene til Qiaos verk på O'Hare flyplass. Varighet 00:04:42. Presentert på YouTube.com